《上张徐州》
唐代·孟郊

为水不入海，安得浮天波。为木不在山，安得横日柯。

再来君子傍，始觉精义多。大德唯一施，众情自偏颇。

至乐无宫徵，至声遗讴歌。愿鼓空桑弦，永使万物和。

顾己诚拙讷，干名已蹉跎。献词惟在口，所欲无馀佗。

乍作支泉石，乍作翳松萝。一不改方圆，破质为琢磨。

贱子本如此，大贤心若何。岂是无异途，异途难经过。

作者简介：孟郊，(751～814)，唐代诗人。字东野。汉族，湖州武康（今浙江德清）人，祖籍平昌（今山东临邑东北），先世居洛阳（今属河南）。唐代著名诗人。现存诗歌500多首，以短篇的五言古诗最多，代表作有《游子吟》。有“诗囚”之称，又与贾岛齐名，人称“郊寒岛瘦”。元和九年，在阌乡(今河南灵宝)因病去世。张籍私谥为贞曜先生。